সামনেই ঈদ। শিশুদের জন্য আমরা কতটুকু করেছি? রাস্তায় বের হলেই দেখা যায়, অনেক শিশুর পরনে জরাজীর্ণ পোশাক। কেউ বা রাস্তায় মায়ের সাথে ভিক্ষা করে, মা রাস্তার পাশে বসিয়ে দেন ভিক্ষা করার জন্য। কেউ বা ফুল ও পানি বিক্রি করে। শিশুদের অনেকেই টোকাই। কেউ কেউ রেলস্টেশন, বাসস্ট্যান্ড, লঞ্চ টার্মিনাল বা পথেঘাটে জীবন কাটায়। শিশুরা আমাদের সমাজের অংশ। অনেকের পরিবার নদীভাঙনে ক্ষতিগ্রস্ত। হয়তো দেখা যাবেÑ পরিবারকে বাবা ফেলে রেখে চলে গেছেন অন্য কোথাও। সেখানে ভিন্ন সংসার পেতেছেন অথবা বাবা মারা গেছেন। কারো মা নেই। এরাই ছিন্নমূল বা সুবিধাবঞ্চিত শিশু। ওদের আল্লাহ ছাড়া আর কেউ নেই দেখার। কবি আ শ ম বাবর আলী রাস্তায় একটি ছেলে পেয়েছিলেন, যার কিছুই নেই। তার স্ত্রী ছেলেটিকে স্কুলে ভর্তি করে দেন। অনেক আগে বাবর সাহেবের বাসায় ওকে দেখেছিলাম। বঙ্গবীর কাদের সিদ্দিকী বীর বিক্রম একটি মেয়ে কুড়িয়ে পেয়েছিলেন, তার নাম কুশি। তার আপন মেয়ের মতো সে লেখাপড়া করছে অনেক দিন।